ЩIыналъэм зыгъэпсэхупIэхэм зыщрагъэужь
КъБР-м и Iэтащхьэ Къанокъуэ Арсен езым и деж щыIэ Жылагъуэ советым и зи чэзу зэIущIэр иригъэкIуэкIащ. Ар теухуауэ щытащ республикэм зыгъэпсэхупIэхэр къыщызэгъэпэщыным, абыхэм зегъэужьыным ехьэлIа Iуэхур щIыналъэм зэрыщагъэзащIэм.
Къанокъуэ Арсен зэхыхьэр къыщызэIуихым къыхигъэщащ зыгъэпсэхупIэхэм республикэм зыщегъэужьыным ехьэлIахэр зэрыщыгугъауэ псынщIэу зэрымыкIуатэр, ар «Кавказ Ищхъэрэм и курортхэр» ОАО-м зыкъомкIэ зэрелъытар, Къэрэшей-Шэрджэсым и Архъыз, Домбай, Осетие Ищхъэрэ-Аланием и Мамисон зыгъэпсэхупIэхэм нэхъ щIэупщIэ яIэну мы IуэхущIапIэм къызэрилъытэр. Ауэ КъБР-м зыгъэпсэхупIэхэр щIыналъищым зэуэ щызэтраублэну яужь итщ.
КъБР-м экономикэ зыужьыныгъэмкIэ и министр Мусуков Алий жиIащ мы зэманым кадастр лэжьыгъэхэр зэрырагъэкIуэкIыр, «Iуащхьэмахуэ-Безенги» зыгъэпсэхупIэр щаухуэнур яубзыхуащ, Iуащхьэмахуэ районым и курорт щIыпIэу къагъэлъэгъуам зэхъуэкIыныгъэхэр халъхьащ. Министрым зэрыжиIамкIэ, мы илъэсыр и кIэм нэблэгъэху мылъкум ехьэлIахэр зэфIагъэкIынущ, иужькIэ КъБР-м Экономикэ зыужьыныгъэмкIэ и министерствэм бгъэIэпхъуэ мыхъу мылъкум и зэхуэдитIыр и Iэрылъхьэнущ. ЗыгъэпсэхупIэ щIыналъэу къагъэлъэгъуар зезыгъэкIуэнухэри абы кIэлъыплъынухэри ягъэбелджылащ. Инфраструктурэр къызэгъэпэщыным федеральнэ, республикэ бюджетхэм сом 1 мелардрэ мелуан 612-рэ хухахащ. А мылъкур къагъэсэбэпащ Кисловодск — Джилы-Су автомобиль гъуэгур, псыдзэм зэрызыщыпхъумэнухэр, псы жапIэхэр щаухуэм. Псы жапIэмрэ автомобиль гъуэгумрэ мы гъэм и кIэм нагъэсынущ. ЩIыналъэм и зыгъэпсэхупIэхэр щаухуэну къагъэлъэгъуар Шэрэдж, Шэджэм («Безенги» комплексыр), Iуащхьэмахуэ («Iуащхьэмахуэ лъапэ»), Дзэлыкъуэ («Джылы-Су») муниципальнэ районхэрщ. Мы зыгъэпсэхупIэхэм щIыуэ яубыдынум и бжыгъэр гектар дапщэ хъунуми иджыри пыухыкIауэ ящIэркъым.
Дзэлыкъуэ район администрацэм и Iэтащхьэ Шэт МэчрэIил жиIащ «Джылы-Су» зыгъэпсэхупIэр яухуэным и мыхьэнэр дзэлыкъуэдэсхэм ягурыгъэIуэным теухуауэ КъБР-м и Iэтащхьэм нэхъапэкIэ къалэн къащищIахэр зэрагъэзэщIар, щIыпIэм бгы-лыжэ зэрыщаухуэм зыгъэпсэхупIэ теухуа тхыгъэхэр район газетым къызэрытрадзар, щIыпIэ самоуправленэм и Советхэм я зэIущIэм хэта район депутатхэмрэ къуажэдэсхэмрэ я щIыналъэм зыгъэпсэхупIэ щащIыным теухуа унафэр зэдэарэзыуэ къызэращтар.
Iуащхьэмахуэ районым и Iэтащхьэ Малкаров Аслъэни тепсэлъыхьащ апхуэдэ лэжьыгъэхэр я щIыпIэми зэрыщрагъэкIуэкIым, къуажэдэсхэм, жылагъуэ зэгухьэныгъэхэм зэрызыхуагъэзар, ахэр мы Iуэхум арэзы зэрытехъуар, 2020 гъэм ирихьэлIэу зыгъэпсэхупIэр зэратынур. Апхуэдэуи ар тепсэлъыхьащ я лэжьыгъэм халъхьа зэхъуэкIыныгъэхэм, «Кавказ Ищхъэрэм и зыгъэпсэхупIэхэр» ОАО-м иращIылIа зэгурыIуэныгъэм тету районым хьэщIэщ зэрыщаухуэнум. Къэпсалъэм зэрыжиIамкIэ, Iуащхьэмахуэ куейм щагъэзащIэ лэжьыгъэм псо- ри зэхэту сом мелард 17-м щIигъу текIуэдэнущ.
ЗыгъэпсэхупIэхэм теухуа я Iуэху еплъыкIэхэр утыку кърахьащ Бгы лъагэ геофизикэ институтым (ВГИ) и унафэщIым и къуэдзэ Абшаев Магомед, РАН-м и Къэбэрдей-Балъ-къэр щIэныгъэ центрым и лэжьакIуэ Туменовэ Светланэ.
ЗыгъэпсэхупIэхэр щащIкIэ, иджырей инфраструктурэр якъутэжынкIэ зэрыхъунум зэхуэсахэр зэрытегузэвыхьыр къыщыхагъэщым, Къанокъуэ Арсен жиIащ нэхъапэкIэ яухуахэм, щIыуэпсым зэран хуэмыхъун папщIэ, республикэм и щIэныгъэлIхэри Iуэхум къызэрыхашэнур.
Жылагъуэ советым хэтхэм гулъытэ хуащIащ цIыху куэдым ятещIыхьа мы зыгъэпсэхупIэхэм щылэжьэнухэр республикэм щагъэхьэзырын зэрыхуейм. Апхуэдэу къагъэлъэгъуа зыгъэпсэхупIэхэм Налшыки хэбгъэхьэ зэрыхъунури щIагъужащ. Къанокъуэ Арсен зэрыжиIамкIэ, туристхэр а зыгъэпсэхупIэхэм къыщыкIуэкIэ, Налшыки къызэрыдыхьэнур хьэкъщ.
Жылагъуэ советым и комиссэм и тхьэмадэ Тхьэгъэпсэу Хьэжысмел къытеувыIащ советым и лэжьыгъэр 2013 -2014 гъэхэм зыхуэдэнум. Советым и комиссэм хэтынухэри зэхыхьэм щIэрыщIэу щыхахыжащ, абы и бжыгъэр хуэдитIкIэ ягъэмэщIауэ.
ТЕКIУЖЬ Заретэ.
